钦定古今图书集成/明伦汇编/交谊典/第066卷 > 《与雷古和提学》前人
## 钦定古今图书集成/明伦汇编/交谊典/第066卷 > 《与雷古和提学》前人

执事仗节秉义，当世之至不可干以私者也。仆平生
颇知守区区之孤介，未尝敢干人以私者也。以平生
不敢干人以私之人，而辄干之于必不可干以私之
上官，而又未尝有一面之识也，虽愚者亦知其足以
触罪而无所得矣，而仆乃不揣冒为之，则其情亦可
察矣。故河南提学陈后《冈束》者，鄙人生死之交也。念
“其生死之交，而欲为之庇其后，此鄙人之私也。”陈君自束发，即知苦学砥节，其为翰林，不肯谄屈于权贵
人，遂为奸谗所中，而权贵人斥之外藩，继以夭殁。今
其棺槥，浮寄客土，历十馀年而不能葬。以四十馀岁
之病妻，抚十六七岁之弱子，两口一家，僮仆无倚，伶
仃牢落，行道所悲。陈君历官十四五年，未尝有百金
之产，止靠死后数百两赙金，仆不得已为之经营，而
岁还之息，妻子生计，如是而已。且夫悯其以砥节遭
蹇，而欲为之庇其后，此亦观风者之责，而天下之公
也。今其子渐能读父书，或厕之学校之中，则庶可以
不坠先人之业。以仆愚昧，岂不知奔竞进学，浙中风
俗之大蠹，而执事之所最禁哉？以为好修砥节陈君，
既是善类，而士大夫妻子流落，又未有如陈君者。倘
执事能处其子于常格之外，祇足以为志士畸人之
劝，而不足以为请嘱贪竞之援例也。此仆所以不敢
干之他人，而必干之执事。以为执事能直道于炙手
炎炎之辈，必能垂怜于清寒牢落之家，能必不为世
俗人“之所为，必能为世俗之所不为也。知我罪我，惟
执事教之。